Il-Ħadd 9 ta' April 2017, l-Arċisqof Charles J. Scicluna mexxa ċ-ċelebrazzjoni ta' Ħadd il-Palm, bit‐tberik tal‐friegħi taż‐żebbuġ u l‐palm, u Quddiesa fil‐Konkatidral ta' San Ġwann, il-Belt Valletta. Konkatidral ta' San Ġwann, il-Belt Valletta. Ir-riflessjoni tiegħi bil-Malti, hija riflessjoni qasira fuq dak li jgħid Pietru meta għal tliet darbiet, il-qaddejja fil-bitħa tal-Qassis il-Kbir jistaqsuh jekk jafx lil Ġesù: "Anqas naf xi trid tgħid" (Mt 26, 70) qalilhom: "Jien ma nafux lil dan il-bniedem" (v. 72). Iċ-ċaħda ta' Pietru hija ċaħda tremenda. Pietru jiċħad li jaf lill-Mulej, u b'xi mod għandu raġun, għaliex il-Mulej nagħrfuh fil-misteru tat-tbatija, tal-mewt u tal-qawmien mill-mewt tiegħu. Illum bdejna ġimgħa qaddisa li trid tgħarrafna tassew min hu l-Mulej. Mingħajr din il-ġrajja li aħna qegħdin niċċelebraw b'mod solenni, ma nistgħux inkunu nafu lill-Mulej. Iċ-ċaħda ta' Ġuda hija ċaħda ta' qsim il-qalb. "Dnibt, ittradejt demm bla ħtija" (Mt 27, 4). Fil-passjoni skont San Mattew kemm‐il darba niltaqgħu mal-kelma 'demm', anke Ġesù stess hu u jwaqqaf l-Ewkaristija jfakkarna li d-demm tiegħu huwa mxerred għall-fidwa: "Dan huwa Demmi, id-demm tal-Patt li jixxerred għall-kotra għall-maħfra tad-dnubiet" (26, 28). Dak id-demm huwa demm bla ħtija li jneħħi l-ħtija ta' kull wieħed u waħda minna... Aħna u naraw id-demm igelgel waqt l-agunija fil-Ġetsemani, il-flaġellazzjoni, l-inkurunazzjoni bix-xewk, waqt it-tismir mas-salib u waqt in-nifda bil-lanza, aħna niftakru li dak id-demm ‐ id-demm tal-patt ‐ qiegħed jixxerred għall-kotra, għall-maħfra tad-dnubiet. Dak id-demm huwa demm bla ħtija li jneħħi l-ħtija ta' kull wieħed u waħda minna; id-demm li jagħti isem lill-għalqa ta' ħaddiem il-fuħħar. L-għalqa tad-demm Ħakeldama, minn dak l-isem ġdid li ħadet l-għalqa tal-ħaddiem tal-fuħħar, hemm it-tixbieha ta' ħolqien ġdid għax Alla, bħal fuħħari, għamel lill-bniedem mit-tajn u nefaħ fih u l-bniedem sar ħolqien ġdid. Hekk ukoll l-għalqa tad-demm issir l-għalqa minn fejn il-Mulej joħloq umanità ġdida. L-aħħar nifs tal-Mulej huwa dak in-nifs fuq l-umanità li jagħmilna ħolqien ġdid. Il-poplu jgħajjat fuqu "id-demm tal-Mulej" u din l-għajta minn saħta ssir barka: "Demmu fuqna u fuq uliedna" (27, 25). Jalla aħna li nilqgħu l-offerta tad-demm ta' Ġesù bħala l-offerta tal-ħelsien tagħna, l-offerta tat-tiġdid tagħna, tal-umanità ġdida, ikollna wkoll is-sabar, l-umiltà u l-għerf li niskopru min hu Ġesù. Jalla aħna li nilqgħu l-offerta tad-demm ta' Ġesù bħala l-offerta tal-ħelsien tagħna, l-offerta tat-tiġdid tagħna, tal-umanità ġdida, ikollna wkoll is-sabar, l-umiltà u l-għerf li niskopru min hu Ġesù. Min jaf kemm‐il darba bi dnubietna għamilna bħalma għamel Pietru: "jiena lil dan, ma nafux". Din il-ġimgħa, aħna u nersqu għas-sagramenti tal-Qrar u tat-Tqarbin, ejjew nitolbu l-grazzja li nsiru tassew nafuh. Arċisqof ta' Malta
Ejjew niskopru min hu Ġesù bis-sabar, bl-għerf u l-umiltà